O‘zbekiston Respublikasi oliy va o‘rta maxsus ta’lim vaziri A. Toshqulovning “Oliy ta’lim muassasalarida tahsil olayotgan talabalarni turar joylar bilan ta’minlash borasida amalga oshirilayotgan ishlar to‘g‘risida”gi axboroti haqida

O‘zbekiston Respublikasi oliy va o‘rta maxsus ta’lim vaziri A. Toshqulovning “Oliy ta’lim muassasalarida tahsil olayotgan talabalarni turar joylar bilan ta’minlash borasida amalga oshirilayotgan ishlar to‘g‘risida”gi axborotini eshitib, O‘zbekiston Respublikasi Oliy Majlisi Qonunchilik palatasi ta’kidlaydiki, so‘nggi yillarda mamlakatimizda oliy ta’lim tizimini isloh qilish, yoshlarni oliy ta’lim bilan qamrov darajasini oshirish hamda talabalarning turar joy bilan ta’minlanishini yanada yaxshilash borasida sezilarli ishlar amalga oshirildi.
 So‘nggi ikki yilda talabalarning turar joy bilan ta’minlanishini yaxshilash bo‘yicha qonunlar, shuningdek O‘zbekiston Respublikasi Prezidenti va Vazirlar Mahkamasining qator hujjatlari qabul qilindi. 
 Jumladan, O‘zbekiston Respublikasi Prezidentining 2021-yil 20-aprelda qabul qilingan PF-6208-sonli Farmoniga muvofiq ijara huquqi asosida yashaydigan davlat oliy ta’lim muassasalari talabalarining 60 foiziga ular tomonidan to‘lanadigan oylik ijara to‘lovining 50 foizi Davlat budjeti hisobidan qoplab berilishi belgilandi. Joriy yilda mazkur maqsadlar uchun Davlat budjetidan 120,4 mlrd. so‘m mablag‘ ajratilgan.
 Shuningdek 2021-yil 29-dekabrda qabul qilingan “O‘zbekiston Respublikasining Soliq kodeksiga o‘zgartish va qo‘shimchalar kiritish to‘g‘risida”gi O‘zbekiston Respublikasi Qonunida 2022-yil 1-yanvardan e’tiboran fuqarolarning uy-joylarini talabalarga ijaraga berishdan olingan daromadlariga soliq solinmasligi nazarda tutildi. 
 Bundan tashqari talabalarni turar joy bilan ta’minlash borasidagi muammolarga ijobiy yechim topish maqsadida turar joylarni tadbirkorlik subyektlari mablag‘lari ishtirokida davlat-xususiy sheriklik asosida qurish tizimi yo‘lga qo‘yildi. Ushbu tizim asosida 2022 — 2025-yillarda 85 ta oliygohda 91,2 ming o‘rinli 228 ta talabalar turar joyini qurish ko‘zda tutilmoqda.
 Mazkur yo‘nalishda ko‘rilgan tizimli chora-tadbirlar hamda amalga oshirilgan islohotlar natijasida 2021-yilda talabalar turar joylarining quvvati 32 070 o‘ringa ko‘paytirilib, 91 416 o‘ringa yetkazilgan va talabalarning turar joy bilan ta’minlanish darajasi 41 foizga yetgan.
 Shu bilan birga talabalarni turar joy bilan ta’minlashning tashkiliy-huquqiy asoslarini takomillashtirish hamda mazkur yo‘nalishdagi ishlarni tizimli va samarali tashkil etish bo‘yicha ko‘rilgan choralarga qaramay bu borada hanuzgacha qator muammo va kamchiliklar saqlanib qolmoqda.
 Xususan, tadbirkorlar bilan hamkorlikda davlat-xususiy sheriklik shartlari asosida talabalar turar joylarini o‘z vaqtida va sifatli barpo etish ishlarini yanada jadallashtirish muhim ahamiyat kasb etadi.
 Shuningdek O‘zbekiston Respublikasi Vazirlar Mahkamasining 2021-yil 9-sentabrdagi 563-sonli Qarorida Oliy va o‘rta maxsus ta’lim vazirligiga joriy yilning yanvar oyiga qadar Axborot texnologiyalari va kommunikatsiyalarini rivojlantirish vazirligi hamda Ichki ishlar vazirligi bilan birgalikda talabalar uchun turar joy qidirishga ixtisoslashgan elektron platforma loyihasini ishlab chiqish vazifasi topshirilgan bo‘lsa-da, ushbu axborot tizimi hanuzgacha yaratilmagan.
 Ushbu yagona tizimning mavjud emasligi talabalarga turar joy izlash va topish bilan bog‘liq qator muammolarni keltirib chiqarmoqda.
 Bundan tashqari hozirgi kunda oliy ta’lim muassasalarida tahsil olayotgan talabalar uchun qo‘shimcha 131,6 ming o‘rinli turar joylarga talab saqlanib qolmoqda.
 Yuqoridagilardan kelib chiqib, “Parlament nazorati to‘g‘risida”gi O‘zbekiston Respublikasi Qonunining 10-moddasiga muvofiq O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi oliy va o‘rta maxsus ta’lim vaziri A. Toshqulovning “Oliy ta’lim muassasalarida tahsil olayotgan talabalarni turar joylar bilan ta’minlash borasida amalga oshirilayotgan ishlar to‘g‘risida”gi axboroti ma’lumot uchun qabul qilinsin.
 2. O‘zbekiston Respublikasi Oliy va o‘rta maxsus ta’lim vazirligi (A. Toshqulov):
 tadbirkorlar bilan davlat-xususiy sheriklik shartlari asosida talabalar turar joylarini barpo etish ishlarini yanada jadallashtirish;
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligi hamda Ichki ishlar vazirligi bilan birgalikda talabalar uchun turar joy qidirishga ixtisoslashgan elektron platforma loyihasini ishlab chiqish va amaliyotga joriy qilish choralarini ko‘rsin.
 3. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga o‘z hududlaridagi oliy ta’lim muassasalarida tasdiqlangan dasturga muvofiq talabalar turar joylarini davlat-xususiy sheriklik shartlari asosida qurish uchun tadbirkorlarni jalb qilish tavsiya etilsin.
 4. O‘zbekiston Respublikasi Oliy Majlisi Qonunchilik palatasining Fan, ta’lim, madaniyat va sport masalalari qo‘mitasi oliy ta’lim muassasalarida tahsil olayotgan talabalarni turar joy bilan ta’minlash bo‘yicha amalga oshirilayotgan ishlar ustidan muntazam ravishda parlament nazoratini olib borsin.
 5. Ushbu Qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining o‘rinbosari A. Qodirov zimmasiga yuklatilsin.
 6. Ushbu Qaror qabul qilingan kundan e’tiboran kuchga kiradi.